Bitter koue duur voort(Foto: Elke van Wyk) Die koue weer wat dele van Suid-Afrika in ŉ ysige greep het gaan na verwagting vandeesweek oor die sentrale binneland en ooste van Suid-Afrika voortduur – en in sommige gebiede gaan dit selfs nóg kouer word. Die weerdiens het Maandag gesê bewolkte toestande met reënbuie word van Dinsdag oor Noordwes, die Vrystaat, Gauteng, KwaZulu-Natal, Mpumalanga en sommige gedeeltes van Limpopo verwag. Die oorsaak van die uiterste koue is ŉ afsny-laedrukstelsel wat Dinsdag en Woensdag oor die Vrystaat in ŉ noordoostelike rigting beweeg. Die stelsel kan Woensdagaand en Donderdag lei tot swaar reën en oorstromings in dele van die KwaZulu-Natalse kusgebied en Mosambiek. Teen Vrydag behoort temperature weer effens te begin styg en behoort teen die naweek in die lae 20’s te wees.